On va néixer Àngels Martínez?
Àngels Martínez i Castells (Mollet del Vallès, Vallès Oriental, 9 de maig de 1948) és una professora de política econòmica i activista catalana. Presidenta i fundadora de l'organització Dempeus per la Salut Pública, fou diputada al Parlament de Catalunya en l'11a legislatura (2015-2017) pel partit Catalunya Sí que es Pot.
Doctora en ciències econòmiques per la Universitat de Barcelona, té a més estudis de comerç, filosofia i lletres i dret. Va dirigir la seva tesi Fabià Estapé, una recerca sobre els governs provisionals a Portugal després de la Revolució dels Clavells. De 1976 al 2008 va ser professora de política econòmica de la Universitat de Barcelona. Va ser titular del Departament de Política Econòmica i Estructura Internacional de la Facultat de Ciències Econòmiques i Empresarials de la Universitat de Barcelona i ha impartit també l'assignatura "Dona i Economia".
Ha investigat sobre gènere, economia, salut pública, immigració i ciutadania i publicat treballs sobre les conseqüències del neoliberalisme, el principi de subsidiarietat i sobre dona i democràcia. Ha realitzat treballs sobre història del pensament econòmic i ha traduït al català i al castellà una trentena de llibres de política i economia.
Va ser vicepresidenta de la Fundació Pere Ardiaca  (2000) i va dirigir la revista teòrica Realitat editada per aquesta fundació.
Va començar a militar al PSUC l'any 1968 i el 1982 va participar en la fundació del PCC. El 1971 va participar en la fundació de l'Assemblea de Catalunya i en fundació de la secció d'educació de CCOO de Catalunya. El 1998 va ser membre fundadora d'Esquerra Unida i Alternativa.
El 1999 es va convertir en la primera dona candidata d'EUiA a les eleccions al Parlament Europeu representant al PCC en la candidatura presentada per IU-EUiA i el 2004 va ocupar el segon lloc de la candidatura d'ICV-EUiA que va encapçalar Raül Romeva però no va sortir escollida.
Del 2005 al 2012 va formar part del consell nacional d'EUiA. A partir de juny de 2012 Martínez Castells va continuar afiliada a Esquerra Unida sense càrrecs de responsabilitat.
El 2009 va ser cofundadora de Dempeus per la Salut Pública, organització que presideix.
El 2011 va ser una de les autores de Reacciona, sota la direcció de Rosa María Artal, un llibre a manera de manifest vinculat al moviment 15M que va tenir continuïtat amb l'edició el 2012 d'Actúa i el 2015 de Reacciona Dos.
El 2013 va ser triada com a membre del consell científic d'ATTAC.
En les eleccions municipals de maig de 2015 va ocupar el lloc 32 de la llista Barcelona en Comú liderada per Ada Colau.
El juliol de 2015 es va presentar a primàries en Podem formant part de la llista 'Equip Albano. El canvi a Catalunya' i va ser escollida per al lloc número dos de la candidatura en les eleccions al Parlament de Catalunya del 27 de setembre del mateix any. L'agost de 2015 es va anunciar que ocuparia el quart lloc de la llista per la circumscripció de Barcelona de la candidatura de Catalunya Sí que es Pot liderada per Lluís Rabell a proposta de Podem, després del pacte entre els partits Iniciativa, Podem, Esquerra Unida i Equo.
El novembre de 2017 va anunciar que abandonava Podem, amb vuit membres més del consell ciutadà, després que el secretari general Albano Dante Fachin presentara la seua dimissió, com a protesta pel tracte rebut des de la direcció estatal de Pablo Iglesias, denunciant "menyspreu" a les decisions preses per Podem Catalunya.
A Mollet del Vallès.